CELEX: 32020D0954
Language: bg
Date: 2020-06-25 00:00:00
Title: Решение (ЕС) 2020/954 на Съвета от 25 юни 2020 година относно позицията, която трябва да се заеме от името на Европейския съюз в рамките на Международната организация за гражданско въздухоплаване, по отношение на уведомяването за доброволно участие в Схемата за компенсиране и намаляване на въглеродните емисии в международното въздухоплаване (CORSIA) от 1 януари 2021 г. и избрания вариант за изчисляване на изисквания за компенсиране на операторите на въздухоплавателни средства през периода 2021—2023 г.

3.7.2020   
               
               
                  BG
               
               
                  Официален вестник на Европейския съюз
               
               
                  L 212/14
               
            
         РЕШЕНИЕ (ЕС) 2020/954 НА СЪВЕТА
         от 25 юни 2020 година
         относно позицията, която трябва да се заеме от името на Европейския съюз в рамките на Международната организация за гражданско въздухоплаване, по отношение на уведомяването за доброволно участие в Схемата за компенсиране и намаляване на въглеродните емисии в международното въздухоплаване (CORSIA) от 1 януари 2021 г. и избрания вариант за изчисляване на изисквания за компенсиране на операторите на въздухоплавателни средства през периода 2021—2023 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Чикагската конвенция за международно гражданско въздухоплаване (наричана по-долу „Чикагската конвенция“) влезе в сила на 4 април 1947 г. С нея се създава Международната организация за гражданско въздухоплаване (ИКАО) и се цели да се регламентира международният въздушен транспорт.
                  
               
                     (2)
                  
                  
                     Всички държави — членки на Съюза, са договарящи страни по Чикагската конвенция и членки на ИКАО, докато Съюзът има статут на наблюдател в определени органи на ИКАО.
                  
               
                     (3)
                  
                  
                     През декември 2015 г. на 21-вата Конференция на страните по Рамковата конвенция на ООН по изменение на климата беше прието Парижкото споразумение (1). Целите на Парижкото споразумение включват задържане на повишаването на средната температурата в световен мащаб значително под 2 °C над нивата от прединдустриалния период и полагане на по-нататъшни усилия за ограничаване на повишаването на температурата до 1,5 °C над нивата от прединдустриалния период. Всички сектори на икономиката следва да допринесат за постигането на намаления на емисиите, включително международното въздухоплаване.
                  
               
                     (4)
                  
                  
                     През 2016 г. посредством своята резолюция A39-3 39-ото събрание на ИКАО взе решение за прилагане на схема за основана на пазара глобална мярка под формата на схемата за компенсиране и намаляване на въглеродните емисии в международното въздухоплаване (CORSIA) за ограничаване на емисиите на парникови газове от международното въздухоплаване на нивата им от 2020 г. Позицията на Съюза по отношение на разработването и приемането на тази схема и различните ѝ подробни части беше установена с Решение (ЕС) 2016/915 на Съвета (2).
                  
               
                     (5)
                  
                  
                     На 27 юни 2018 г., на десетото заседание на неговата 214-а сесия, Съветът на ИКАО прие първото издание на приложение 16, том IV към Чикагската конвенция: Схема за компенсиране и намаляване на въглеродните емисии в международното въздухоплаване (CORSIA) („приложение 16, том IV“).
                  
               
                     (6)
                  
                  
                     През 2017 г. Регламент (ЕС) № 2017/2392 на Европейския парламент и на Съвета (3) измени Директива 2003/87/ЕО на Европейския парламент и на Съвета (4). Една от целите на посочения регламент беше да се подготви прилагането на CORSIA от 2021 г., да се установят изисквания съгласно правото на Съюза за мониторинга, докладването и проверката за целите на CORSIA, както и докладване и преразглеждане на прилагането на CORSIA.
                  
               
                     (7)
                  
                  
                     Правилата, които се съдържат в приложение 16, том IV трябва да станат задължителни в съответствие с и в границите, определени в Чикагската конвенция. Тези правила също така трябва да станат задължителни за Съюза и неговите държави членки по действащите международни споразумения в областта на въздушния транспорт.
                  
               
                     (8)
                  
                  
                     За да може ИКАО изцяло да вземе под внимание настоящата правна рамка на равнище на Съюза, държавите членки са уведомили за различията в съответствие с Решение (ЕС) 2018/2027 на Съвета (5). Съгласно Решение (ЕС) 2018/2027 Директива 2003/87/ЕО, в настоящия си вид, се прилага независимо от гражданството на оператора на въздухоплавателното средство и по принцип обхваща полети, които заминават от или пристигат на летище, разположено на територията на държава членка, за която се прилага Договорът за функционирането на Европейския съюз (ДФЕС). Директива 2003/87/ЕО се прилага без разлика за полетите в рамките на и между държавите членки и/или държавите от Европейското икономическо пространство. На този етап посочените правила се прилагат както за изискванията за мониторинг, докладване и проверка (МДП), така и за изискванията за компенсиране.
                  
               
                     (9)
                  
                  
                     Като се имат предвид различията, за които са подадени уведомления в съответствие с Решение (ЕС) 2018/2027, изискванията за МДП, определени в приложение 16, том IV и приложими от 1 януари 2019 г., бяха включени в правото на Съюза чрез Регламенти за изпълнение (ЕС) 2018/2066 (6) и (ЕС) 2018/2067 на Комисията (7) и Делегиран регламент (ЕС) 2019/1603 на Комисията (8). Съгласно тези регламенти данните за емисиите ще бъдат събирани и предавани на секретариата на ИКАО по отношение на емисиите през пилотната фаза.
                  
               
                     (10)
                  
                  
                     Съгласно част II, глава 3, параграфи 3.1.3 и 3.2.1 и допълнение 1 от приложение 16, том IV договарящите се държави са длъжни да уведомят ИКАО за решението си за доброволно участие или за прекратяване на доброволното участие в CORSIA, считано от 1 януари 2021 г. Договарящите държави са също така длъжни да уведомят ИКАО за това кой вариант са избрали за изчисляване на изискванията за компенсиране на операторите на въздухоплавателни средства през периода 2021—2023 г. Те са длъжни да подадат тези уведомления до 30 юни 2020 г.
                  
               
                     (11)
                  
                  
                     От тези разпоредби следва, че определени правни последици на приложение 16, том IV зависят от подаването и от клаузите на съответните уведомления до ИКАО. Поради това приемането на позиция на Съюза по отношение на тези уведомления попада в обхвата на член 218, параграф 9 от ДФЕС.
                  
               
                     (12)
                  
                  
                     Във връзка с това е целесъобразно да се определи позицията, която трябва да се заеме от името на Съюза в рамките на ИКАО, като се имат предвид изискванията за уведомяване по смисъла на приложение 16, том IV, по-специално поради факта, че доброволното участие в CORSIA и изборът на варианта съгласно параграф 3.2.1 от приложение 16, том IV могат да окажат съществено влияние върху правата и задълженията в област, обхваната от правото на Съюза, и по-конкретно от Директива 2003/87/ЕО и, до известна степен, Директива (ЕС) 2018/2001 на Европейския парламент и на Съвета (9).
                  
               
                     (13)
                  
                  
                     Съюзът и неговите държави членки многократно са заявявали (10), че желаят да участват в CORSIA от 1 януари 2021 г.
                  
               
                     (14)
                  
                  
                     Доброволното участие в CORSIA предполага, че, в съответствие с параграф 3.2.1 от приложение 16, том IV, трябва да се избере вариант за изчисляване на изискванията за компенсиране на операторите на въздухоплавателни средства през периода 2021—2023 г. Във връзка с това е подходящо изчисленията да се основават на емисиите съответно през 2021, 2022 и 2023 г. Този вариант вероятно ще доведе до по-голяма полза за околната среда и международния транспорт в сравнение с другия наличен вариант, който е изчисленията да се основават на емисиите през 2020 г., тъй като емисиите от международното въздухоплаване се очаква да бъдат по-високи през 2021, 2022 и 2023 г., отколкото през 2020 г., като това съответно ще доведе до по-високи изисквания за компенсиране. Това би осигурило също и по-голяма приемственост, като се има предвид, че за годините от 2024 г. нататък, в параграф 3.2.2 от приложение 16, том IV също се предвижда изчисление въз основа на съответната година.
                  
               
                     (15)
                  
                  
                     Изборът на емисиите съответно за 2021, 2022 и 2023 г. за изчисляване на изискванията за компенсиране на операторите на въздухоплавателни средства ще се прилага през периода 2021—2023 г. за всички оператори на въздухоплавателни средства, които са зачислени към съответната държава членка в съответствие с последното издание на документа на ИКАО „CORSIA Aeroplane Operator to State Attributions“ (Зачисляване на оператори на въздухоплавателни средства към държави в рамките на CORSIA) (11).
                  
               
                     (16)
                  
                  
                     Правната рамка на Директива 2003/87/ЕО понастоящем се различава в определени отношения от приложение 16, том IV. Съгласно член 28б, параграф 2 от Директива 2003/87/ЕО в срок от 12 месеца от приемането от ИКАО на съответните инструменти и преди въвеждането в действие на CORSIA, Комисията трябва да представи доклад на Европейския парламент и на Съвета, в който да разгледа по какъв начин тези актове могат да бъдат въведени в правото на Съюза чрез преразглеждане на Директива 2003/87/ЕО, и в който да проучи, наред с другото, амбицията и цялостната екологосъобразност на CORSIA, включително нейната обща амбиция по отношение на целите по Парижкото споразумение, равнището на участие, нейната изпълнимост, прозрачност, санкциите за нарушение, процедурите за участие на обществеността, качеството на компенсационните кредити, мониторинга, докладването и проверката на емисиите, регистрите, отчетността, както и правилата за използване на биогорива. Съгласно член 28б, параграф 3 от Директива 2003/87/ЕО, когато е целесъобразно, от Комисията се изисква докладът да бъде придружен от предложение към Европейския парламент и към Съвета за изменение, заличаване, удължаване или замяна на дерогациите предвидени в член 28а от посочената директива, което да е в съответствие с поетия от Съюза ангажимент за намаляване на емисиите на парникови газове в цялата икономика до 2030 г. с цел гарантиране на екологосъобразността и ефективността на действията на Съюза в областта на климата.
                  
               
                     (17)
                  
                  
                     Комисията все още не е представила доклада. Поради това е спешно необходимо Комисията да представи доклада, посочен в член 28б, параграф 2 от Директива 2003/87/ЕО, придружен от съответното предложение към Европейския парламент и Съвета, възможно най-скоро и преди края на 2020 г.
                  
               
                     (18)
                  
                  
                     В този контекст е необходимо да се гарантира, че настоящите и възможните бъдещи различия между правото на Съюза и приложение 16, том IV ще бъдат реално взети предвид, за да се запази правната рамка на Съюза такава, каквато е необходима, включително свободата на действие на законодателя да взема решения относно бъдещата схема на Съюза, приложима за съответната област.
                  
               
                     (19)
                  
                  
                     Поради това в съответните уведомления към ИКАО следва да се включва посочване на различието, за което има уведомление в съответствие с Решение (ЕС) 2018/2027 и което се отнася до въпросите, обхванати от доброволното участие. Тъй като такова различие, доколкото все още е от значение, се отнася само до предоставянето на компетентност на държавите по отношение на различните оператори, в съответните уведомления към ИКАО следва също така да се запази възможността за уведомяване за допълнителни различия.
                  
               
                     (20)
                  
                  
                     Позицията, която трябва да се заеме от името на Съюза в рамките на ИКАО, следва да бъде изразена от всяка държава — членка на Съюза, която е членка на ИКАО,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Позицията, която трябва да се заеме от името на Съюза в рамките на Международната организация за гражданско въздухоплаване (ИКАО) по отношение на уведомлението до ИКАО във връзка с доброволното участие на държавите членки в Схемата за компенсиране и намаляване на въглеродните емисии в международното въздухоплаване (CORSIA) от януари 2021 г., е следната: всяка държава членка, която е членка на ИКАО, изпраща на ИКАО уведомление със следния текст, до 30 юни 2020 г.:
               
                  „Съгласно част II, глава 3, параграф 3.1.3 и допълнение 1 от приложение 16, том IV към Чикагската конвенция за международно гражданско въздухоплаване: Схема за компенсиране и намаляване на емисиите на въглероден диоксид в международното въздухоплаване (CORSIA), [държавата членка] уведомява ИКАО за своето доброволно участие в CORSIA от 1 януари 2021 г.“
               
            
            
               2.   Позицията, която трябва да се заеме от името на Съюза в рамките на ИКАО по отношение на уведомлението до ИКАО във връзка с избрания вариант за изчисляване на изискванията за компенсиране на операторите на въздухоплавателни средства през периода 2021—2023 г. е следната: всяка държава членка, която е членка на ИКАО, изпраща на ИКАО уведомление със следния текст, до 30 юни 2020 г.:
               
                  „Съгласно част II, глава 3, параграф 3.2.1 и допълнение 1 от приложение 16, том IV към Чикагската конвенция за международно гражданско въздухоплаване: Схема за компенсиране и намаляване на емисиите на въглероден диоксид в международното въздухоплаване (CORSIA), [държавата членка] уведомява ИКАО, че за целите на изчисляване на изискванията за компенсиране на операторите на въздухоплавателни средства през периода 2021—2023 г. избраният вариант е OE = емисиите на CO2 на даден оператор на въздухоплавателни средства, обхванати от параграф 3.1 през дадената година y.“
               
            
            
               3.   Уведомленията, посочени в параграфи 1 и 2 от настоящия член се придружават от следния текст:
               
                  „Настоящото уведомление не засяга различията, съгласно член 38 от Чикагската конвенция, с разпоредбите на приложение 16, том IV към Чикагската конвенция.“
               
            
         
         
            Член 2
            Позицията, посочена в член 1, се изразява от всяка държава членка на Съюза, която е членка на ИКАО.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 25 юни 2020 година.
            
               
                  За Съвета
               
               
                  Председател
               
               A. METELKO-ZGOMBIĆ
            
         
         
            (1)  ОВ L 282, 19.10.2016 г., стр. 4.
         
            (2)  Решение (ЕС) 2016/915 на Съвета от 30 май 2016 г. относно позицията, която трябва да се заеме от името на Европейския съюз по отношение на международния инструмент, който трябва да бъде изготвен в рамките на органите на ИКАО и който е предназначен да доведе до въвеждането на единна глобална основана на пазара мярка за емисиите от международното въздухоплаване, считано от 2020 г. (ОВ L 153, 10.6.2016 г., стр. 32).
         
            (3)  Регламент (ЕС) 2017/2392 на Европейския парламент и на Съвета от 13 декември 2017 г. за изменение на Директива 2003/87/ЕО с цел запазване на сегашните ограничения на обхвата за авиационните дейности и подготовка за изпълнението на глобална, основана на пазара мярка от 2021 г. (ОВ L 350, 29.12.2017 г., стр. 7).
         
            (4)  Директива 2003/87/ЕО на Европейския Парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (ОВ L 275, 25.10.2003 г., стр. 32).
         
            (5)  Решение (ЕС) 2018/2027 на Съвета от 29 ноември 2018 г. относно позицията, която трябва да се заеме от името на Европейския съюз в рамките на Международната организация за гражданско въздухоплаване по отношение на първото издание на Международни стандарти и препоръчителни практики за опазването на околната среда — Схема за компенсиране и намаляване на въглеродните емисии в международното въздухоплаване (CORSIA) (ОВ L 325, 20.12.2018 г., стр. 25).
         
            (6)  Регламент за изпълнение (ЕС) 2018/2066 на Комисията от 19 декември 2018 г. относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета и за изменение на Регламент (ЕС) № 601/2012 на Комисията (ОВ L 334, 31.12.2018 г., стр. 1).
         
            (7)  Регламент за изпълнение (ЕС) 2018/2067 на Комисията от 19 декември 2018 г. за проверка на данните и за акредитация на проверяващите органи съгласно Директива 2003/87/ЕО на Европейския парламент и на Съвета (ОВ L 334, 31.12.2018 г., стр. 94).
         
            (8)  Делегиран регламент (ЕС) 2019/1603 на Комисията от 18 юли 2019 г. за допълване на Директива 2003/87/ЕО на Европейския парламент и на Съвета по отношение на мерките, приети от Международната организация за гражданско въздухоплаване, за мониторинг, докладване и проверка на емисии от въздухоплаването с цел прилагане на глобална, основана на пазара мярка (ОВ L 250, 30.9.2019 г., стр. 10).
         
            (9)  Директива (ЕС) 2018/2001 на Европейския парламент и на Съвета от 11 декември 2018 г. за насърчаване използването на енергия от възобновяеми източници (ОВ L 328, 21.12.2018 г., стр. 82).
         
            (10)  Например „Декларацията от Братислава“ и ИКАО A39 — WP/414 (https://data.consilium.europa.eu/doc/document/ST-12029-2016-INIT/en/pdf)) и ИКАО A40 — WP/102 https://data.consilium.europa.eu/doc/document/ST-10227-2019-REV-1/en/pdf).
         
            (11)  https://www.icao.int/environmental-protection/CORSIA/Pages/CCR.aspx